娛圈單打︱老公唔生性 老婆梗係㷫
2024年04月06日 00:01
東網電視
更多新聞短片
唉,有個唔生性的老公,真係人生慘事!台灣名嘴黃子佼去年捲入#MeToo風暴,雖然最終不被起訴,但當局調查發現,佼佼竟然係色情網站高級會員,曾購買7部少女被偷拍的性愛影片,違反《兒少性剝削防制條例》!日前甚至被爆在#MeToo事發後,依然繼續買買買!醜聞爆個不停,佢老婆就認真慘情,搞到冇面見人呀陰功!
太太孟耿如同為藝人,仲比佼佼年輕廿歲,在老公身敗名裂後依然不離不棄,非常難得。本來佢已逐步恢復演藝活動,原定呢兩日幫家人開設的甜品櫃現身宣傳,殊不知老公唔生性,淫賤不能移,搞到佢都唔敢蒲頭,發文指「計劃趕不上變化」,宣傳活動暫時取消。
老公搞事,老婆當災,真係難為了佳人!之不過,唔知係咪咁啱得咁蹺,就在老公新一波性醜聞鬧得不可開交之際,台媒又曝光了孟耿如在台灣大地震期間,於家中飛身保護愛女的驚險一幕,獲網民大讚母愛偉大,似乎成功扳回輿論失地!所以話啫,男人娶到個好老婆,闖咗禍都冇咁傷!
咁又係呀,孟耿如真係稱得上絕世好老婆。去年老公搞出呢壇杰撻撻的世紀蘇州屎,身為老婆當然面目無光,就算唔離婚,感情一定會大受影響。孟耿如卻選擇寬恕,仲講明會同老公共同進退,揚言「會一起彌補曾經犯過的錯誤」,絕非人人做得到。
孟耿如本身都係知名演員,今年更會參演《我們與惡的距離2》,老公的性醜聞搞到佢停工大半年,家陣先至逐步復出,可惜佼佼唔生性,衰嘢長爆長有,唔知呢位賢內助仲頂得幾耐呢?